贈雲洲老師
作者：鄭清之
朝代：宋

paragraphs: 嘉定丙子斗插申，秋灰出管纔半旬。
我來適值蒸暑節，燭龍吐燄扶桑濱。
炎官流汗走躑躅，金烏啄火焚空旻。
溼雲擁岫呼不出，火雲糊天挂赫日。
腦脂蓋眼壯士眠，誰挽天河洗蒸鬰。
友人萬君家龍丘，追涼共作招提游。
入門指點到丈室，中有石壁清且幽。
半月泓澄鎖寒綠，氣象淒切涵清秋。
凜然便覺肌骨爽，恍疑石罅蟠蛟虬。
老師宴坐圓覺場，一笑對客雙胡牀。
雀芽新試蠏眼湯，未到舌本先生涼。
懸河倒流揮玉麈，果然驚出蛟龍舞。
須臾霧裹浮圖尖，地墨天昏作風雨。
吻端造化轉寒燠，約束商羊上天去。
雲開月明衆峰出，指向巖前石應語。
歸來爲乏瓊瑶報，清夢安排幾番到。
池角土花生碧草，逗曉簷前乾鵲噪。
我承佛敕爲行詞，可拜雲洲老師號。